ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - Αίτηση για σύμφωνη γνώμη του Συμβουλίου και διαβούλευση με την Επιτροπή ΕΚΑΧ, σύμφωνα με το άρθρο 95 της Συνθήκης ΕΚΑΧ, σχετικά με σχέδιο απόφασης της Επιτροπής για τη θέση που πρέπει να λάβει η Ευρωπαϊκή Κοινότητα Άνθρακα και Χάλυβα στο πλαίσιο της μικτής επιτροπής που θεσπίστηκε με τη συμφωνία μεταξύ της Ευρωπαϊκής Κοινότητας Άνθρακα και Χάλυβα και της Τουρκικής Δημοκρατίας όσον αφορά τις εμπορικές συναλλαγές προϊόντων χάλυβα που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα

ΑΙΤΙΟΛΟΓΙΚΗ ΕΚΘΕΣΗ

Η συμφωνία μεταξύ της Ευρωπαϊκής Κοινότητας Άνθρακα και Χάλυβα και της Τουρκίας όσον αφορά τις εμπορικές συναλλαγές προϊόντων χάλυβα που καλύπτονται από τη συνθήκη ΕΚΑΧ άρχισε να ισχύει την 1η Αυγούστου 1996 [1]. Η προτεινόμενη απόφαση για τους κανόνες εφαρμογής στον τομέα του ανταγωνισμού απαιτείται στο άρθρο 7 παρ. 5 της συμφωνίας αυτής. Η παρούσα απόφαση σχετικά με τα προϊόντα χάλυβα που καλύπτονται από τη συνθήκη ΕΚΑΧ αποτελεί μία ρήτρα που αναφέρεται, τηρουμένων των αναλογιών, στις διατάξεις των κανόνων εφαρμογής του άρθρου 37 της απόφασης 1/95 που θα εκδοθούν από το συμβούλιο σύνδεσης ΕΚ-Τουρκίας για τα προϊόντα ΕΚ, όπως συνέβη και στην περίπτωση των κανόνων εφαρμογής στον τομέα των κρατικών ενισχύσεων στην περίπτωση της Δημοκρατίας της Τσεχίας.

[1] ΕΕ αριθ. L 227, της 7.9.96, σ. 3

Οι εν λόγω κανόνες εφαρμογής καλύπτουν την πολιτική ανταγωνισμού στους τομείς των κανόνων που ισχύουν για τις επιχειρήσεις και τον έλεγχο των κρατικών ενισχύσεων. Δεν μεταβάλλουν τις υποχρεώσεις ή τις παρεκκλίσεις που έχουν χορηγηθεί από το κοινοτικό κεκτημένο, βάσει της συμφωνίας ελευθέρων συναλλαγών ΕΚΑΧ-Τουρκίας όσον αφορά τα προϊόντα χάλυβα. Η πρόταση περιορίζεται αυστηρά στα όσα προβλέπονται στην εντολή. Συνεπώς, οι ουσιώδεις διατάξεις της συμφωνίας ελευθέρων συναλλαγών ΕΚΑΧ-Τουρκίας όσον αφορά τα προϊόντα χάλυβα παραμένουν αμετάβλητες.

Η πρόταση που ακολουθεί περιλαμβάνει σχέδιο απόφασης της Επιτροπής βάσει του άρθρου 95 της συνθήκης ΕΚΑΧ σχετικά με την κοινή θέση της Κοινότητας εντός της μικτής επιτροπής.

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - Αίτηση για σύμφωνη γνώμη του Συμβουλίου και διαβούλευση με την Επιτροπή ΕΚΑΧ, σύμφωνα με το άρθρο 95 της Συνθήκης ΕΚΑΧ, σχετικά με σχέδιο απόφασης της Επιτροπής για τη θέση που πρέπει να λάβει η Ευρωπαϊκή Κοινότητα Άνθρακα και Χάλυβα στο πλαίσιο της μικτής επιτροπής που θεσπίστηκε με τη συμφωνία μεταξύ της Ευρωπαϊκής Κοινότητας Άνθρακα και Χάλυβα και της Τουρκικής Δημοκρατίας όσον αφορά τις εμπορικές συναλλαγές προϊόντων χάλυβα που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα

Η ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95, πρώτη παράγραφο,

τη γνώμη της συμβουλευτικής επιτροπής,

τη συγκατάθεση του Συμβουλίου,

Εκτιμώντας τα ακόλουθα:

(1) στις 29 Φεβρουαρίου 1996 η Ευρωπαϊκή Κοινότητα Άνθρακα και Χάλυβα προέβη στη σύναψη συμφωνίας με την Τουρκική Δημοκρατία στον τομέα των εμπορικών συναλλαγών προϊόντων χάλυβα που καλύπτονται από την συνθήκη για την ίδρυση της Ευρωπαϊκής Κοινότητας Άνθρακα και Χάλυβα , [2]

[2] ΕΕ αριθ. L 227, της 7.9.96, σ. 1.

(2) Στο άρθρο 7, παρ. 5 της εν λόγω συμφωνίας προβλέπεται ότι η μικτή επιτροπή ΕΚΑΧ-Τουρκίας θεσπίζει τους αναγκαίους κανόνες για την εφαρμογή των παραγράφων 1 έως 4 του άρθρου αυτού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ :

Η θέση που θα λάβει η Κοινότητα στο πλαίσιο της μικτής επιτροπής ΕΚΑΧ-Τουρκίας η οποία συστάθηκε βάσει της συμφωνίας μεταξύ της Ευρωπαϊκής Κοινότητας Άνθρακα και Χάλυβα και της Τουρκικής Δημοκρατίας στον τομέα των εμπορικών συναλλαγών προϊόντων χάλυβα που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, όσον αφορά το άρθρο 7, παρ. 5 της συμφωνίας αυτής, θα βασίζεται στο σχέδιο απόφασης της μικτής επιτροπής που επισυνάπτεται στην παρούσα απόφαση.

Βρυξέλλες,

Για την Επιτροπή

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΕΚΑΧ-ΤΟΥΡΚΙΑΣ αριθ. [...]

της

για τη θέσπιση των αναγκαίων κανόνων για την εφαρμογή των διατάξεων στον τομέα της πολιτικής ανταγωνισμού που προβλέπονται στο άρθρο 7 παρ. 5 της συμφωνίας μεταξύ της Ευρωπαϊκής Κοινότητας Άνθρακα και Χάλυβα και της Τουρκικής Δημοκρατίας όσον αφορά τις εμπορικές συναλλαγές προϊόντων χάλυβα που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα

Η ΜΙΚΤΗ ΕΠΙΤΡΟΠΗ ΕΚΑΧ-ΤΟΥΡΚΙΑΣ,

Έχοντας υπόψη: τη συμφωνία μεταξύ της Ευρωπαϊκής Κοινότητας Άνθρακα και Χάλυβα και της Τουρκικής Δημοκρατίας για τις εμπορικές συναλλαγές στον τομέα των προϊόντων χάλυβα που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα [3] και ιδίως το άρθρο 7 παρ. 5,

[3] ΕΕ αριθ. L 227 της 7.9.1996.

Εκτιμώντας ότι:

(1) η μικτή επιτροπή ΕΚΑΧ-Τουρκίας εκδίδει τους αναγκαίους κανόνες για την εφαρμογή των παραγράφων 1 έως 4 του άρθρου 7,

(2) για λόγους συνεκτικότητας, οι αναγκαίοι κανόνες για την εφαρμογή των διατάξεων στον τομέα της πολιτικής ανταγωνισμού που προβλέπονται στο άρθρο 37 της απόφασης 1/95 η οποία εκδόθηκε από το Συμβούλιο [4] σύνδεσης ΕΚ-Τουρκίας, θα εφαρμόζονται τηρουμένων των αναλογιών για το σκοπό αυτό,

[4] ΕΕ [...] [...].

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι αναγκαίοι κανόνες για την εφαρμογή των διατάξεων στον τομέα της πολιτικής ανταγωνισμού που προβλέπονται στο άρθρο 37 της απόφασης 1/95 η οποία εκδόθηκε από το συμβούλιο σύνδεσης ΕΚ-Τουρκίας θα εφαρμόζονται τηρουμένων των αναλογιών για τους σκοπούς της εφαρμογής του άρθρου 7, παρ. 1 έως 4, της συμφωνίας ελευθέρων συναλλαγών ΕΚΑΧ-Τουρκίας σχετικά με τα προϊόντα χάλυβα.

Άρθρο 2

Η παρούσα απόφαση τίθεται σε εφαρμογή κατά την ημέρα της έκδοσής της και ισχύει μέχρι τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα.

Βρυξέλλες, .

Για τη μικτή επιτροπή

Ο Πρόεδρος